杨维桢
重建海道都漕运万户府诗
朔方圣人启中天，天府之国宅幽燕。
帝车回旋统幅员，南海北海无中边。
海陵餫饷至领颛，龙骧万斛谁开先。
神人手执鲸鲵鞭，朝发扶桑暮咸渊。
清明风生五两悬，不周风起人南还。
炮云不作飏不颠，神灯在天大珠圆。
帝曰开府其区堧，出台入省居才贤。
将军来自西子阗，高明大屋重翚骞。
十风五雨熟大田，天仓如泉积陈身。
武夫翼艘挟飞仙，天人交赞利万全。
漕臣奏功帝曰然，囷星煌煌千万年。